《讼风伯》
宋代·苏过

天胡久不雨，我欲讼之天。二麦槁欲死，骄阳犹炽然。

重阴数布野，雨意来无边。未许一濡地，辄遇四风颠。

摆摇涧谷响，宁复留云烟。雨师良已勤，风伯殆未悛。

天公纵此为，忍使暴我田。默诉若有答，不待巫史传。

昨者六七月，屋溜如绳悬。淋漓逮十日，奔突溃百川。

行旅已断道，闾阎欲通船。不藉屏翳功，日星几变迁。

我请酌民情，血诚通帝渊。风雨要有时，乃不为咎愆。

赤子仰粒食，云何绝其烟。徒闵负贩劳，不忧稼穑先。

怨讟满南亩，欢忻为市廛。谩说昏垫害，欲誇扫除贤。

何曾补日月，空祇留饥年。区区讼风伯，聊赓退之篇。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。